ঠিক এক বছর আগের কথা। এখনও ছবিটা সযত্নে সেভ করা রয়েছে চিত্রসাংবাদিকদের ক্যামেরায়। পঞ্জাবতনয় বলবন্ত সিংহকে জড়িয়ে সাইড লাইনের ধারে অঝোর ধারায় কেঁদে চলেছেন ফিজিক্যাল ইনস্ট্রাক্টর গার্সিয়া। চোটের জন্য আগের মরশুমে মাঠের বাইরে কাটাতে হয়েছিল বলবন্তকে। সতীর্থদের অনুশীলন আর ম্যাচ দেখেই দিন কাটত ‘পঞ্জাব দ্য পুত্তর’-এর। আত্মবিশ্বাস হারিয়ে এক সময়ে খেলা ছেড়ে দেওয়ার কথাও ভেবেছিলেন বলবন্ত। 
সেই দুঃসময়ে পঞ্জাবতনয় পাশে পেয়েছিলেন ব্রাজিলীয় গার্সিয়াকে। সন্তানস্নেহে বলবন্তকে বুকে আগলে প্রত্যাবর্তনের পথ দেখিয়েছিলেন গার্সিয়া। সাংবাদিকদের সামনে গার্সিয়ার কথা এখনও মনে রয়েছে অনেকেরই, ‘‘বলবন্ত অসাধারণ স্ট্রাইকার। ওকে হারিয়ে যেতে দেব না। বলবন্তকে ফুটবলের মূলস্রোতে ফিরিয়ে আনার জন্য প্রাণপ্রণ চেষ্টা করেছি।’’

আহত ইউটা। শুভকামনা সতীর্থদের। ছবি— ইউটার ফেসবুক পেজ থেকে নেওয়া 
মোহনবাগানে এখন নেই সেই বলবন্ত। নেই গার্সিয়াও। পাতা ঝরার গান বাগানে। ব্রাত্য হয়ে পড়শি ক্লাবে চলে গিয়েছেন ব্রাজিলীয়। সবার অলক্ষ্যে চোখের জল ফেলেছিলেন গার্সিয়া। আর বলবন্ত বেছে নিয়েছেন নিজের ভাগ্য। চুটিয়ে খেলছেন আইএসএল-এ। এহেন বলবন্তই মুম্বই সিটি এফসি-র জার্সিতে জোড়া গোল করেছেন নর্থ-ইস্ট ইউনাইটেডের বিরুদ্ধে। যাঁর কেরিয়ার নিয়ে একসময়ে উঠে গিয়েছিল প্রশ্ন, সেই ফুটবলারই বিদেশি ডিফেন্ডারদের মাটি ধরিয়ে গোল করে চলেছেন। 
হঠাৎ কেন বলবন্ত-গার্সিয়া? বাগান সংসারের দুই প্রাক্তনীই হঠাৎ প্রাসঙ্গিক এই দুঃসময়ে। আইলিগ সবে শুরু হয়েছে। প্রথম ল্যাপেই চোটআঘাতে বিপর্যস্ত মোহনবাগান শিবির। ডার্বি জয়ের সুখময় অনুভূতির রেশ আর নেই গঙ্গাপাড়ের ক্লাবে। ঠিক যখন মনে হচ্ছিল, সব ‘পারফেক্ট’, ঠিক তখনই অ্যান্টি ক্লাইম্যাক্স! রাতারাতি বিষণ্ণতা ছেয়ে গিয়েছে সবুজ-মেরুন শিবিরে।

গোলের পরে ইউটাকে মনে করলেন দিপান্দা। ছবি— ইউটার ফেসবুক পেজ থেকে 
শিলং লাজং এবং নেরোকার বিরুদ্ধে জোড়া ম্যাচে ড্র। খেলায় অবশ্য জয়-পরাজয় থাকেই। ড্র-ও হবে। এর মধ্যে আর অস্বাভাবিকত্বের কী আছে? সাপলুডোর আইলিগে একদল উপরে উঠবে। অন্যদল নীচে নামবে। তার পর আবার উলট পুরাণ ঘটতেই পারে। এমনটাই তো হয়ে থাকে। এতে কোনও সমস্যা নেই। 

এই বিষয়ে অন্যান্য খবর

ফের পয়েন্ট নষ্ট বাগানের, সঞ্জয়ের চিন্তা বাড়ালেন সনি
ইস্টবেঙ্গলের পর ৫ গোল বাগানের, তবে বড়সড় বিপর্যয় মোহনবাগানের


সমস্যা তো অন্য জায়গায়। চোটআঘাতের লাল চোখ ভয় দেখাতে শুরু করে দিয়েছে বাগানকে। সবুজ-মেরুনের প্রাণভোমরা সনি নর্দে হাঁটুর চোটে কাবু। চার্চিল ব্রাদার্সের বিরুদ্ধে তিন বিদেশি সনি, ক্রোমা এবং ইউটার পাশাপাশি অরিজিৎ বাগুই চোট পেয়েছিলেন। কলার বোন ভেঙে চলতি মরশুম থেকেই কার্যত ছিটকে গিয়েছেন ডার্বি ম্যাচের অন্যতম নায়ক ইউটা। এত চোট বাড়ছে কেন? তবে কি একজনের অনুপস্থিতি চোখে আঙুল দিয়ে দেখিয়ে দিচ্ছে এই দৈন্যদশা? গার্সিয়ার অভাবটা বড় হয়ে দেখা দিচ্ছে এখন। 

গার্সিয়ার তত্ত্বাবধানে ইস্টবেঙ্গলের অনুশীলন। ছবি— গার্সিয়ার ফেসবুক থেকে 
মোহনবাগানে যখন চোটের উপরে চোট, ইস্টবেঙ্গলে সে সব সমস্যা নেই। দুই প্রধানের আইলিগ অভিযানের মধ্যেই শিরোনাম হয়ে উঠেছেন ব্রাজিলীয় গার্সিয়া। তিনি থাকলে একরকম। না থাকলে অন্যরকম। তাই হয়তো ইস্টবেঙ্গলে অনেক স্বাচ্ছন্দ্য, নেই চোটআঘাতের বিরক্তিকর অনুপ্রবেশ।  
ফিট নয় বলে শেষমেশ দিয়োগো ফেরেরাকে ছেড়েই দিল মোহনবাগান শিবির। গার্সিয়া থাকলে কি এমন হতো? তিনি কি ফিট করে তুলতে পারতেন না অস্ট্রেলীয় ফুটবলারকে? দীর্ঘদিন ধরে নীরবে নিভৃতে থেকে যে কাজটা করে যেতেন গার্সিয়া, সেটারই আজ বড় অভাব মোহনবাগানে। সেই কারণেই বেড়ে চলেছে চোটআঘাতের সমস্যা। কর্তারা মেজাজ হারাচ্ছেন। পরোক্ষে আঙুল উঠছে বাগান কোচ সঞ্জয় সেনের দিকে। বারুদ কিন্তু জমতে শুরু করে দিয়েছে।